钦定古今图书集成/理学汇编/文学典/第184卷 > 《进海潮赋状》卢肇
## 钦定古今图书集成/理学汇编/文学典/第184卷 > 《进海潮赋状》卢肇

“朝散大夫持节歙州诸军事守歙州刺史柱国赐紫
金鱼袋臣卢肇谨进《上海潮赋》”一首。

右。臣伏闻“神农立极，先定乾坤；轩后统天，始弘历象。
盖以大圣有作，而大法乃明，必自臣子之所为，克成
君父之至德。只如陈《韶》奏《夏》，允谐圣帝之音；而伐鼓
铿钟”，元在工人之手。业虽成于微贱，事乃表于皇王。
臣今所陈，窃用此道。伏惟睿文明圣孝德皇帝陛下
德迈伊、妫，道包覆载，垂衣而九有无外，执契而万国
来庭。日月贞明，天地交泰。珍图瑞物，允膺得一之符；
伯益、咎繇，共佐千年之圣。臣实陋贱，亦忝方州。而微
臣始自知书，志在稽古。或观天地之道，得于经史之
间。既察置圭，亦闻测管，究黄锺于玉律，窥碧落于璿
枢。伏念司马迁则书载天官，张平子则仪钧地动。臣
仰遵前哲，辄揆圆虚，偶识海潮，深符《易》象，理皆摭实，
事尽揣摩，既当《凤纪》之朝，愿陈《蠡测》之见。臣肇诚惶
诚恐，顿首顿首。臣又闻天垂象而六合成，道生一而
三才具，皆由日月，运乎阴阳，是谓神明，分乎昼夜。伏
知此道，尽在陛下睿鉴之中，故不俟微臣，因此别白。
然自古以来，莫不以地厚难测，日既入而人不见其
行；海大无涯，潮潜生“而人不知其候。”上古圣人则之
于《八卦》，学者演之成六家，而有讲论未明，根本不图。
天垂大法，假乎微臣，获在圣明，彰此愚见。臣门地衰
薄，生长江湖，志在为儒，弱不好弄研求近代寒苦，莫
甚于斯。臣伏念为业之初，家空四壁，夜无脂烛，则爇
薪苏；晓恨顽冥，亦尝悬刺。在名场则最为孤立，于多
士则“时贤独知，累窃皇恩，遽变白屋。臣于会昌三年
应进士举，故山南节度使同中书门下平章事王起

裴休，故太原节度使赠左仆射卢简求，皆将相重臣，
知臣苦心，谓臣有立，全无亲党，不自吹嘘，悉赏微才，
奏署门吏。臣前年二月蒙恩自潼关防御判官除秘
书省著作郎，其年八月，又蒙恩除仓部员外郎，充集
贤院直学士。去年五月，又蒙恩除歙州刺史。”臣谨行
陛下法令，常惧𠍴违，理郡周星，未有政绩潜被。百姓
诣阙，以臣粗能缉理，求欲留臣。奉七月二十二日敕，
又蒙圣恩赐臣金紫。臣素“无强近之援，不异草泽之
人，忽荷宠光，及此叨忝。臣不以平生志业，上奏于宸
慈，实惧犬马之微，忽先于沟壑。则臣积年无所阐扬，
非惟自负片心，实亦上辜圣代。是敢窃以所撰前件
《潮赋》，并图进上。”臣为此赋，以二十馀年前后详参，实
符象数。愿以潢污之水，辄赴溟渤之流，而雕虫所为，
刻鹄难肖，尘冒天听，罪当鼎镬。今差军事押衙卢师
洎随状奉进，上黩宸严，敢期睿览。臣肇无任惶惧战
越屏营之至。谨录奏以闻，伏俟诛责。

敕：卢肇“文学优赡，时辈所推，穷测《海潮》，出于独见，征
引有据，图象甚明，足成一家之言，以祛千载之惑。其
赋宜宣付史馆。”